Andrew Yang

Andrew Yang (s. 13. tammikuuta 1975) on yhdysvaltalainen yrittäjä, joka on ilmoittautunut varhain ehdokkaaksi Yhdysvaltain vuoden 2020 presidentinvaaleihin. Yang on saanut nopeasti kannatusta nuorten äänestäjien, pääasiassa nuorten miesten keskuudessa.

Elämä

Yangin molemmat vanhemmat ovat taiwanilaisia maahanmuuttajia. Yang on opiskellut Columbia Law'ssa ja Brown Universityssä. Yang on ollut tasokokeisiin valmentavan Manhattan GMAT -yrityksen toimitusjohtaja. Markkinajohtaja The Washington Post/Kaplan osti yrityksen vuonna 2009. Yang on perustanut voittoa tavoittelemattoman organisaation nimeltä Venture for America.

Presidentinvaalikampanja 2020

Yang kiinnostui presidenttiehdokkuudesta, kun hän osana työtään Venture for Americassa, joka pyrkii luomaan työpaikkoja, huomasi että teollisuusautomaatio vie työpaikkoja nopeammin kuin hänen organisaationsa kykenee niitä luomaan, ja että se oli kuin kaataisi vettä kylpyammeeseen, jonka pohjassa on reikä. Yangin mukaan Donald Trump valittiin täpärästi presidentiksi vuonna 2016, koska automaatio oli vienyt neljä miljoonaa tehdastyöpaikkaa Michiganissa, Ohiossa, Pennsylvaniassa, Wisconsinissa ja muissa vaa'ankieliosavaltioissa.
Demokraattisen puolueen edustajana Yangin kampanjalupauksia ovat julkinen terveydenhuolto kaikille ja 1000 Yhdysvaltain dollarin kuukausittainen perustulo kaikille täysi-ikäisille. Yang kannattaa perustuloa, sillä hänen mukaansa automaatio vie työpaikkoja kiihtyvällä tahdilla. Hänen mukaansa perustulo loisi aluksi 4,5 miljoonaa uutta työpaikkaa. Yangin mielestä on kehitettävä uudet mittarit joilla hyvinvointia mitatataan, niihin Yangin mukaan kuuluvat mielenterveysongelmat ja päihderiippuvuudet. Lisäksi Yang on maininnut, että yrittäjiä helpottaisi se kun ei tarvitsisi järjestää terveydenhuoltoa työntekijöille. Julkisen terveydenhuollon ja perustulon Yang rahoittaisi arvonlisäverolla, jollaista Yhdysvalloissa ei ole. Arvonlisäveron taso olisi 10 prosenttia.

Valkoisilta nationalisteilta saatu kannatus

Yangin kannattajiksi ovat ilmoittautuneet valkoiset nationalistit Richard Spencer ja Andrew Anglin, joka julkaisee uusnatsisivustoa The Daily Stormer. Valkoiset nationalistit ja niin kutsuttu alt-right ovat tyytymättömiä Trumpiin ja jotkut heistä ovat löytäneet Yangista sopivan ehdokkaan. Valkoiset nationalistit eivät ole äänestämässä Trumpia uudelleen, ja alt-rightilaisten ja valkoisten nationalistien mielestä Yangin ajama perustulo on keino rodullisesti jakautuneen maailman toteuttamiseen: mulatit voisivat mennä perustulon turvin Brasiliaan ja mustat Afrikkaan. Yang on jyrkästi kieltänyt tämän valkoisilta nationalisteilta saaman tuen ja heidän tulkinnat hänen poliittisista linjauksistaan ovat herättäneet hänessä suurta hämmennystä.

Yang Gang ja Internet-meemit

Yang Gang on Yangin presidenttikampanjan ympärille syntynyt aikaisemmin Trumpia kannattaneista meemien tekijöistä koostuva yhteisö, joka on tehnyt kampanja-aiheista rap-musiikkia ja musiikkivideoita. Yang on esitetty Redditissä ja 4chanissa erilaisissa meemeissä, joissa on ollut muiden muassa antisemitistisiä aiheita juutalaisten rahojen jakamisesta kansalaisille.

Näkemyksiä

Yangin mukaan ihmiskunta on tärkeämpää kuin raha.
Yangin mukaan työttömyysaste on harhaanjohtava luku. Yangin mukaan työttömyysasteen ohella on puhuttava alityöllisyysasteesta sekä osallistumisasteesta.
Yang on puhunut positiivisesti Kiinan sosiaalisesta luottoluokitusjärjestelmästä.

Yksityiselämä

Yang asuu vaimonsa Evelynin kanssa New Yorkin kaupungissa ja heillä on kaksi lasta.